ການນໍາໃຊ້ມາດຕະການທາງດ້ານກົດໝາຍຕໍ່ການປະຕິບັດຄຳຕັດສີນຂອງສານ
Authors: BOUNPHENG Patthana , SENGTHONGKHAM Khemphet , MANIVONG Nae , SOULIYASENG Faiy , MANIVONG Sisavad , SINGHANAD Phouvanh 
Published: December 2024

ການຄົ້ນຄວ້າກ່ຽວກັບ ການນໍາໃຊ້ມາດຕະການທາງດ້ານກົດໝາຍຕໍ່ການປະຕິບັດຄຳຕັດສີນຂອງສານ ແມ່ນມີຈຸດປະ ສົງເພື່ອສຶກສາ​ເຖິງບັນດາມາດຕະການທັງທາງແພ່ງ ແລະ ທາງອາຍາຕໍ່ຜູ້ບໍ່ປະຕິບັດຄໍາຕັດສີນຂອງສານໂດຍເຈດຕະນາ ວ່າບັນດາມາດຕະການທີ່ກ່ຽວຂ້ອງເໝາະສົມແລ້ວບໍ່, ສາ ມາດຈັດຕັ້ງປະຕິບັດໄດ້ໃນຕົວຈິງ ຫຼື ບໍ່, ບັນດາມາດຕະ ການທີ່ກຳນົດໄວ້ນັ້ນພຽງພໍ ແລະ ສອດຄ່ອງແລ້ວ ຫຼື ບໍ່ພ້ອມທັງຊອກ​ໃຫ້​ເຫັນ​ເຖິງ​ຜົນ​ດີ ແລະ ຂໍ້​ຄົງ​ຄ້າງ​ໃນການນໍາໃຊ້ມາດຕະການທາງດ້ານກົດໝາຍຕໍ່ຜູ້ບໍ່ປະຕິບັດຄຳຕັດສີນຂອງສານ, ການສຶກສາໃນຄັ້ງນີ້້ ໄດ້ນຳໃຊ້ວິທີການສຶກສາແບບຄຸນນະພາບເປັນຫຼັກຊຶ່ງຈະວິເຄາະຂໍ້ມູນຕາມເອກະສານ ຫຼື ແຫຼ່ງຂໍ້ມູນທຸຕິຍະພູມ ນອກຈາກນີ້ ຈະຫາຜົນການຄົ້ນ ຄວ້ານັ້ນ ແມ່ນຍັງຈະໄດ້ເອົາແຫຼ່ງຂໍ້ມູນມືສອງ ຫຼື ຂໍໍ້ມູນປະ ຖົມມະພູມ ຊື່ງໄດ້ມາຈາກການສຳພາດລົງເລິກບັນຫາຈາກພາກສ່ວນທີ່ກ່ຽວຂ້ອງເປັນຕົ້ນແມ່ນ ກົມຄຸ້ມຄອງການປະຕິບັດຄຳຕັດສີນຂອງສານ, ພະແນກຍຸຕິທຳນະຄອນຫຼວງ, ຫ້ອງການຍຸຕິທໍາເມືອງໄຊເສດຖາ, ເມືອງຈັນທະບູລີ, ເມືອງສີສັດຕະນາກ ແລະ ເມືອງສີໂຄດຕະບອງ ການສຶກສາແມ່ນສຶກສາສະເພາະພາຍໃນນະຄອນຫຼວງວຽງຈັນ. ແຫຼ່ງທີ່ສາມ ແມ່ນຈະໄດ້ມາຈາກການສັງເກດຈາກເອກະສານ ແລະ ຈາກສະພາບຄວາມເປັນຈິງຂອງການຈັດ ຕັ້ງປະຕິບັດຕົວຈິງ.
ຜົນການສຶກສາພົບວ່າ: ໃນການປະຕິບັດຄໍາຕັດສີນຂອງສານໃນໄລຍະຜ່ານມາ ແມ່ນໄດ້ມີການນໍາໃຊ້ມາດຕະການເກືອບວ່າທຸກຄະດີ ບໍ່ວ່າຈະເປັນການປະຕິບັດຄໍາຕັດສີນຄະດີແພ່ງ ຫຼື ຄໍາຕັດສີນຄະດີອາຍາ ເນື່ອງຈາກຜູ້ປະຕິບັດຄໍາຕັດສິນຂອງສານບາງຄົນບໍ່ຈິງໃຈໃນການປະຕິບັດຄໍາຕັດສີນຂອງສານ, ມາດຕະການທີ່ຖືກນໍາໃຊ້ຫຼາຍທີ່ສຸດ ແມ່ນອອກຄໍາສັ່ງຍຶດຊັບ, ການອອກຄໍາສັ່ງອາຍັດຊັບ,ໃນຊ່ວງໄລຍະຂອງການກວດກາຊັບກ່ອນອອກຄໍາສັ່ງນັ້ນ ແມ່ນໄດ້ມີການປະສານສົມທົບກັບພາກສ່ວນກ່ຽວຂ້ອງຕາມຂັ້ນຕອນ ຂອງກົດໝາຍ ແລະ ລະບຽບການ ເພື່ອໃຫ້ມີຄວາມໝັ້ນໃຈວ່າ ຊັບທີ່ຈະອອກຄໍາສັ່ງອາຍັດ ຫຼື ຍຶດນັ້ນເປັນກໍາມະສິດຂອງຜູ້ຖືກປະຕິບັດຄໍາຕັດສີນຂອງສານແທ້ ຫຼື ເປັນກໍາມະສິດຂອງບຸກຄົນອື່ນ ແຕ່ມີການມອບໃຫ້ເພື່ອປະຕິບັດຄໍາຕັດສີນຂອງສານ ຫຼື ແມ່ນຊັບທີ່ກ່ຽວຂ້ອງກັບຄໍາຕັດສີນຂອງສານ. ໃນການກວດກາຊັບ ສ່ວນຫຼາຍແລ້ວພາກສ່ວນກ່ຽວຂ້ອງກໍໃຫ້ການຮ່ວມມືເປັນຢ່າງດີ ແຕ່ບາງກໍລະນີແມ່ນມີຄວາມຊັກຊ້າເນື່ອງຈາກຜູ້ຖືກປະຕິບັດຄໍາຕັດສີນຂອງສານບໍ່ຈິງໃຈ ໂດຍສະເພາະແມ່ນມີພຶດຕິກຳການຊຸກເຊື່ອງຊັບ, ສ່ວນຂັ້ນຕອນການປະເມີນລາຄາຊັບກໍໄດ້ສະເໜີແຕ່ງຕັ້ງຄະນະກໍາມະການໂດຍສອດຄ່ອງກັບລະບຽບກົດໝາຍ ແຕ່ໃນການນໍາໃຊ້ມາດຕະການນີ້ ສ່ວນໃຫຍ່ຈະມີບັນຫາຢູ່ຂັ້ນຕອນການປະເມີນລາຄາ ຊຶ່ງແນ່ນອນເຈົ້າຂອງຊັບ ຫຼື ຜູ້ຖືກປະຕິບັດຄໍາຕັດສີນຂອງສານສ່ວນໃຫຍ່ຈະບໍ່ມີຄວາມພໍໃຈຕໍ່ລາຄາທີ່ປະເມີນມັກຈົ່ມວ່າປະເມີນລາຄາຕໍ່າ ຊຶ່ງໃນຄວາມເປັນຈິງນັ້ນກໍບໍ່ໄດ້ຕໍ່າ ເພາະໃນການປະເມີນລາຄາ ແມ່ນຄະນະກໍາມະການຈາກພາກສ່ວນກ່ຽວຂ້ອງກໍໄດ້ປຶກສາຫາລືກັນລະອຽດ ແລະ ມີລະບຽບສະເພາະເປັນບ່ອນອີງ, ອີກບັນຫາໜຶ່ງໃນຂັ້ນຕອນການປະກາດຂາຍກໍບໍ່ມີໃຜມາຊື້ ຊຶ່ງຈະເປັນບັນຫາເຮັດໃຫ້ການປະຕິບັດຄໍາຕັດສີນຂອງສານມີການແກ່ຍາວ ເຫດຜົນຍ້ອນຊັບນັ້ນເປັນຊັບທີ່ໃຫຍ່ ແລະ ມີມູນຄ່າສູງ ເຊັ່ນ ທີ່ດິນ ແລະ ເຮືອນທີ່ຕັ້ງຢູ່ແຄມທາງໃຫຍ່ ຫຼື ໃນຕົວເມືອງເທດສະບານ.
ສ່ວນບັນຫາທີ່ວ່າ ບັນດາມາດຕະການທີ່ກ່ຽວຂ້ອງເໝາະສົມແລ້ວບໍ່, ສາມາດຈັດຕັ້ງປະຕິບັດໄດ້ໃນຕົວຈິງ ຫຼື ບໍ່, ບັນດາມາດຕະການທີ່ກຳນົດໄວ້ນັ້ນພຽງພໍ ແລະ ສອດຄ່ອງແລ້ວ ຫຼື ບໍ່ ຈາກການສຶກສາເຫັນວ່າ ບັດດາມາດຕາການຕ່າງໆ ທີ່ກຳນົດໄວ້ໃນກົດໝາຍຍັງບໍ່ໄດ້ກຳນົດລະອຽດ, ຄົບຖ້ວນກ່ຽວກັບວິທີ ແລະ ຂັ້ນຕອນໃນການປະຕິບັດ ເຮັດໃຫ້ການນຳໃຊ້ມາດຕະການຕ່າງໆ ທີ່ກຳນົດໄວ້ໃນກົດໝາຍຍັງມີຄວາມຫຍຸ້ງຍາກໃນການປະຕິບັດຕົວຈິງ ແລະ ອີກເຫດຜົນໜຶ່ງ ຜູ້ຖືກປະຕິບັດຄໍາຕັດສິນຂອງສານ ຫຼື ລູກໜີ້ ແມ່ນມີເຈດຕະນາຫຼົບຫຼີກ ຫຼື ບໍ່ໃຫ້ການຮ່ວມມື ແລະ ບາງກໍລະນີບໍ່ໄດ້ຮັບການຮ່ວມມືຈາກພາກສ່ວນ ທີ່ກ່ຽວຂ້ອງ.
ຄຳສຳຄັນ: ມາດຕະການທາງກົດໝາຍ, ການປະຕິບັດຄຳຕັດສີນຂອງສານ, ທາງແພ່ງ ແລະ ທາງອາຍາ